KOMISIJOS REGLAMENTAS (EB) Nr. 1221/2006
2006 m. rugpjūčio 11 d.
iš dalies keičiantis Reglamentą (EB) Nr. 1623/2000, nustatantį išsamias Tarybos reglamentą (EB) Nr. 1493/1999 dėl bendro vyno rinkos organizavimo įgyvendinimo taisykles, susijusias su rinkos mechanizmais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 33 straipsnį,
kadangi:
(1)
Komisijos reglamento (EB) Nr. 1623/2000 (2) 45, 59 ir 61 straipsniuose nustatytos tam tikros vyno gamybos šalutinių produktų distiliavimo datos. Atsižvelgiant į labai gausų 2004-2005 prekybos metų derlių, kai kurios valstybės narės patiria materialinių sunkumų nustatytu laikotarpiu užbaigti šią distiliaciją. Todėl reikėtų minėtas datas nukelti vėlesniam laikui.
(2)
Reglamento (EB) Nr. 1623/2000 63a straipsnyje dėl distiliacijos geriamam alkoholiui gauti nustatomas gamybos kiekis procentais, kurį gamintojai gali distiliuoti. Šį procentą būtina nustatyti 2006-2007 vyno metams.
(3)
Todėl reikėtų atitinkamai iš dalies pakeisti Reglamentą (EB) Nr. 1623/2000.
(4)
Siekiant užtikrinti atitinkamų gamintojų veiklos tęstinumą, reikėtų, kad šis reglamentas būtų taikomas nuo 2006 m. liepos 16 d.
(5)
Šiame reglamente numatytos priemonės atitinka Vynininkystės vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1623/2000 iš dalies keičiamas taip:
1)
45 straipsnio 1 dalies ketvirta pastraipa pakeičiama taip:
„Nukrypstant nuo pirmos pastraipos, 2004-2005 ir 2005-2006 vyno metams pirmoje pastraipoje numatyta data nukeliama į po to einančių vyno metų rugpjūčio 31 d.“;
2)
59 straipsnio trečia pastraipa pakeičiama taip:
„Nukrypstant nuo pirmos pastraipos, 2004-2005 ir 2005-2006 vyno metams minėtoje pastraipoje numatyta data nukeliama į po to einančių vyno metų rugsėjo 15 d.“;
3)
61 straipsnio 3 dalies antra pastraipa pakeičiama taip:
„Tačiau 2004-2005 ir 2005-2006 vyno metams pirmoje pastraipoje numatyta data nukeliama į po to einančių vyno metų rugsėjo 15 d.“;
4)
63a straipsnio 2 dalies pirmos pastraipos paskutinis sakinys pakeičiamas taip:
„2004-2005 ir 2005-2006 vyno metais šis procentas yra 25 %.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. liepos 16 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugpjūčio 11 d.